**Inhibícia motorických odpovedí z hľadiska fyziologických a behaviorálnych procesov**

Barbora Cimrová *(1,2),* Michal Kováč *(2),* Rastislav Rovný *(1),* Igor Riečanský *(1)*

*(1) Oddelenie behaviorálnej neurovedy, Ústav normánej a patologickej fyziológie, Centrum experimentálnej medicíny Slovenskej akadémie vied*

*(2) Centrum pre kognitívnu vedu, KAI, Fakulta matematiky, fyziky a informatiky, Univerzita Komenského v Bratislave*

Deficity inhibičných procesov hrajú veľkú úlohu v psychopatológii mentálnych porúch. Známym nálezom je znížená prepulzná inhibícia (PPI – zoslabenie úľakovej reakcie na intenzívny podnet, ktorému krátko predchádza podnet slabšej intenzity) u schizofrenických pacientov a ich rodinných príslušníkov; obsedantne-kompulzívna porucha je charakteristická neschopnosťou inhibovať nežiadúce vtieravé myšlienky a následné nutkavé iracionálne správanie; u depresívnych pacientov pozorujeme problém inhibovať ruminácie; pri poruche pozornosti s hyperaktivitou je prítomná porucha behaviorálnej inhibície. Pri výskume psychiatrických porúch sa štandardne využívajú najmä dve paradigmy stanovujúce inhibíciu odpovede: v úlohe go/no-go (GNG) je cieľom zadržať a nevykonať prepotentnú odpoveď a v úlohe so stop-signálom (SST) ide o zrušenie už naplánovanej motorickej odpovede. Napriek rozšírenosti ich použitia, doteraz nie sú objasnené mechanizmy prepulznej inhibície, či vzťahy medzi rôznymi mierami behaviorálnej inhibície. S poruchami inhibície sa spájajú aj osobnostné črty ako neuroticizmus či impulzivita, ktoré súvisia s náchylnosťou k psychopatológii. Ich súvis so spomínanými fyziologickými a behaviorálnymi parametrami inhibície tiež nebol dostatočne preskúmaný. Tento problém sme adresovali v našej štúdii na vzorke 123 participantov. Žiaden z faktorov behaviorálnej inhibície nekoreloval s PPI. No našli sme štatisticky významný vzťah medzi oneskorením reakčného času v GNG s mierou prepulznej facilitácie (PPF – zosilnenej akustickej úľakovej reakcie na intenzívny podnet, ktorému predchádzal slabší podnet s dostatočným predstihom), ktorá je pravdepodobne zabezpečená zapojením pozornostných mechanizmov. Reakčné časy SST a GNG neboli vo vzájomnej korelácii, no oneskorenie reakčného času v GNG súviselo s oneskorením stop-signálu v SST. Ďalej sme našli prepojenie medzi parametrami dotazníkových mier schizotýpie (SPQ), behaviorálnej impulzivity (BIS) a neuroticizmu (NEO-FFI). Naše výsledky naznačujú, že inhibícia na úrovni fyziologickej, behaviorálnej a osobnostných čŕt nemá priame jednoduché prepojenie a taktiež poukazujú na úlohu systému pozornosti v skúmanej problematike.

Práca bola podporená grantami APVV-14-0840 a APVV-19-0570.